城東作
作者：孔平仲
朝代：宋

paragraphs: 九江非吾土，久寓忘羈棲。
丘墳之所宅，舍此亦安歸。
錢官最閒暇，因得治其私。
松楸鬰在望，時復至郊圻。
駕言上東原，藹藹晨露晞。
草木新過雨，秀色可療饑。
念此道旁民，散居在山蹊。
新秋百物熟，入城各有携。
芋迸紫卵壯，薑抽紅笋肥。
欓香憶烹鯉，稻白想流匙。
養生無不有，美味仍及時。
此土遂可老，行當結茅茨。
雲水有深約，塵埃無盡期。
人生適意耳，富貴亦何爲。